
A Zwack Unicum Nyrt. 2000. évi C. törvény és IFRS szerinti beszámolóinak összehasonlítása

Kulcsszavak: IFRS, 2000. évi C. törvény
TDK dolgozatom témáját az IFRS-ek bevezetésének aktualitása miatt választottam, hiszen ez a terület még hazánkban is újnak számít, így számos kérdés merülhet fel azzal kapcsolatban, hogy miként befolyásolja a standardok alkalmazása egy vállalat vagyonát és eredményét, tulajdonképpen hogyan hat egy társaság beszámolójára és a döntéshozatalra az IFRS-ek alkalmazása.
A dolgozat céljaként tűztem ki annak vizsgálatát, hogy a mérlegtételeket illetően a 2000. évi C. törvény és a nemzetközi standardok alapján milyen hasonlóságok és különbségek fedezhetők fel, illetve, hogy mindezek hogyan jelennek meg egy tőzsdei cég, a Zwack Unicum Nyrt. hazai szabályozás szerint készült és IFRS szerinti beszámolójában.
Mindezek vizsgálatához, először egy rövid elméleti áttekintést készítettem, majd a Zwack Unicum Nyrt. rövid bemutatása után a társaság mérlegtételeinek elemzésére helyeztem a hangsúlyt. Az elemzéshez a Társaság 2013/14. évi hazai szabályozás alapján készült egyedi beszámolóját és IFRS szabályozás alapján készült egyedi beszámolóját használtam fel. Ahhoz, hogy a magyar és IFRS szabályozás közötti eltérések szembetűnőek és szemléletesek legyenek, a Társaság mérlegtételein belül a tárgyi eszközök, saját tőke, céltartalék, illetve az adófizetési kötelezettség megjelenítését, értékelését elemeztem. Ezeket követően a következtetések, javaslatok során arra tértem ki, hogy az eltérő számviteli rendszerek alkalmazása mennyiben változtatja meg egy társaság beszámolóját, ezáltal hogyan hat a döntéshozatalra, és hogyan befolyásolja a befektetők általi megítélését.
Megállapítható, hogy mind a mérlegtételekkel kapcsolatban, mind az adó elszámolásával és megjelenítésével kapcsolatban jelentősnek tekinthető különbségek adódnak. A dolgozatban ugyanazon cég, ugyanazon vagyonelemeit vizsgáltam, mégis eltérő a kép, amit az eltérő rendszerek a döntéshozatalhoz nyújtanak.



